Lede van publiek plunder opgeblaasde geldwaDie toneel naby die Rustenburgse Burgersentrum. (Foto: Skermskoot uit video) Die polisie in Noordwes is op die spoor van ’n groep verdagtes wat Sondag ’n geldwa in Rustenburg opgeblaas en beroof het. Lede van die publiek het die opgeblaasde voertuig ná die voorval geplunder. Die polisie stel nou ook ondersoek in om dié mense met die misdaadtoneel te verbind en aan te kla. Kol. Athlenda Mathe, woordvoerder van die polisie, sê verdagtes het vanoggend met in ’n gesteelde Mercedez-Benz teen ’n geldwa van die sekerheidsmaatskappy G4S naby die Rustenburgse Burgersentrum vasgery sodat dit tot stilstand kon kom. Die verdagtes het daarna die veiligheidswagte uit die geldwa gedwing voordat dit opgeblaas is. Die verdagtes sowel as die sekerheidswagte in die begeleidingsvoertuig het skote tydens die voorval op mekaar afgevuur. Niemand is egter tydens die rooftog beseer nie en die verdagtes het in verskeie motors waaronder ’n wit Audi Q7 op die vlug geslaan. Dit is egter toe dat lede van die publiek op die geldwa toegeslaan het om oorblywende kontantnote te buit. Mathe het vanmiddag aan Maroela Media gesê die polisie gaan tans beeldmateriaal van dié plundery na om alle betrokkenes met die toneel te verbind. “Wanneer ŉ roof gepleeg word, word die area ŉ misdaadtoneel en diegene wat sulke misdaadtonele plunder, kontamineer dikwels die toneel wat op diefstal sowel as regsverydeling neerkom.” Mathe het die publiek ook daaraan herinner dat plundery van dié aard groot gevare inhou aangesien oorblywende plofstof moontlik nog kan ontplof selfs nadat die rooftog uitgevoer is. ARMED ROBBERY : EN ROUTE PICK N PAY RUSTENBURG. NW. MONEY TRUCK RAMMED & BOMBED. PEOPLE CONTAMINATING CRIME SCENE WITH THEIR DNA. PERPS IN GETAWAY WHITE BMW & SILVER AUDI.@SAPoliceService @GTP_Traffstats @TrafficRTMC @cci_network pic.twitter.com/5DPHjXpFaz — REZA (@crimeairnetwork) November 21, 2021